Liv Signe Navarsete (Senterpartiet), 2009-06-16:
Til siste talar vil eg då seie: Ja, all erfaring tilseier at ei regjering beståande av Høgre, Venstre og Kristeleg Folkeparti vil ha ei storstilt satsing på samferdsle! Det fortel historia. Eg er glad for at Stortinget i dag vil støtte forslaget om delvis bompengefinansiering av E6 på strekninga Dal–Minnesund i Akershus og Skaberudkrysset i Hedmark. Som det går fram, har vi den same konstellasjonen som i tidlegare saker: Det er brei semje – med unnatak av Framstegspartiet – om å følgje opp dei vedtaka som er fatta av Hedmark fylkeskommune 16. september 2008 og Akershus fylkeskommune 23. oktober 2008 i denne saka. Ved behandlinga av St.meld. nr. 24 for 2003–2004, Nasjonal transportplan 2006–2015, slutta Stortinget seg til utbygging av vegprosjektet E6 Gardermoen–Kolomoen. Strekninga E6 Dal–Minnesund og kryss ved Skaberud utgjer andre utbyggingsfasen av totalt tre fasar på strekninga E6 Gardermoen–Kolomoen, jf. m.a. St.prp. nr. 87 for 2006–2007, Om utbygging og finansiering av E6 på strekningane Gardermoen–Dal og Skaberud–Kolomoen i Akershus og Hedmark. Første utbyggingsfasen Gardermoen–Dal og Skaberud–Kolomoen i Akershus og Hedmark er under arbeid og er føresett opna for trafikk i oktober 2009. Det er lokal tilslutning til prosjektet og bompengeopplegget. Styringsramma er på 2,3 milliardar 2009-kroner, og kostnadsramma er på 2,490 milliardar 2009-kroner. Innkrevjinga er føresett å starte etter kvart som delstrekningane vert opna for trafikk. Det er lagt opp til 15 års innkrevjing i kvar bomstasjon. Det er gjennomført ekstern kvalitetssikring av prosjektet. Strekninga Dal–Minnesund er 19 km lang og ligg i Eidsvoll kommune. Utbygginga omfattar utviding av eksisterande veg frå tofelts til firefelts. Utviding av Julsrud og Minnesund bruer – til saman 850 m – og nytt løp i Eidsvolltunnelen – på 1 200 m – inngår i prosjektet. Vidare inngår 20 brukonstruksjonar, inklusiv ny bru over Andelva og nytt rasteplassanlegg ved Andelva. I andre utbyggingsfasen inngår også utbygging av den 2 km lange parsellen Labbdalen–Skaberud. Det omfattar utbygging av Skaberudkrysset og tilstøytande E6. Sistnemnde parsell var ikkje planklart til fyrste utbyggingsfasen på grunn av usemje om utforminga av krysset. No er dette avklart og inngår derfor i andre fasen. Det er lagt opp til anleggstart til hausten og opning av trafikk hausten 2011. E6 mellom Gardermoen og Kolomoen er svært ulukkesbelasta, og det er nødvendig med tiltak. Nye E6 på strekninga Dal–Minnesund og parsellen ved Skaberudkrysset vil – saman med strekningane i utbyggingsfase 1 som vert ferdige til hausten, og utbyggingsfase 3, førebels anslått ferdig i 2014 – gi betra framkomst og tryggleik for trafikantane og innbyggjarane i området. Fleirtalet har ein merknad der det vert opna for at bompengeselskapet om nødvendig får høve til å forskottere midlar til planlegging, prosjektering og grunnerverv for å leggje til rette for å fortsetje utbygging av E6 nordover frå Kolomoen til Lillehammer. Sjølv om ein har ei høg utbyggingstakt på denne vegen, forstår eg – og deler – fleirtalets utolmod etter å kome vidare. Ein slik søknad vil sjølvsagt verte vurdert på beste måte om den kjem. Likevel er det viktig å merkje seg at ei slik forskottering vil auke finansieringskostnaden for bompengeselskapet dersom ein går inn for det. I dei turbulente tidene vi har, både nasjonalt og internasjonalt, er det viktig å ha orden i statsfinansane. Veljarane skal merke seg både mangt og mykje. Men eg meiner veljarane skal merke seg Framstegspartiets sitt uhemma forbruk av statlege midlar til nær sagt alle føremål, i kombinasjon med skattelette. Det er viktig å ha ei velfylt statskasse, det er viktig å ha gode statsfinansar. Det ser me ikkje minst no, i ei tid med finanskrise, der andre land har ei arbeidsløyse som eskalerer dag for dag – mens me kan setje inn tiltak som er langt kraftigare enn det land rundt oss har evne til å gjere. Etter ein periode med Framstegspartiet ved styringa ville det anten vore slik at Framstegspartiet hadde hatt faneflukt frå alle lovnader, eller det ville ha vore heilt slutt på å snakke om gode statsfinansar og velfylt statskasse.